Frixos og Helle var prins og prinsesse av Boiotia, men deres mor ble forstøtt av kong Athamas til fordel for Ino, datter av Kadmos (den mytiske grunnleggeren av Theben) og Harmonia. Ino hatet sine stebarn og ønsket å få dem drept. For å bli kvitt dem fikk hun svidd av åkrene slik at bøndene ikke kunne høste avlingen og det ble hungersnød. Bøndene gikk til orakelet og spurte om hjelp, men Ino hadde bestukket orakelet til å si at for å unngå sult måtte Frixos bli ofret til gudene, noe Athamas motvillig bøyde seg for.